
Családon belüli erőszak

A dolgozat a családon belüli erőszak problémakörét boncolgatja. Bemutatja, hogy mi a családon belüli erőszak, kik ellen lehet elkövetni és hogyan, illetve kikhez fordulhatnak segítségért az áldozatok, ha már megtörtént a baj. Leírja, hogy mely jogszabályokra támaszkodhatnak, illetve melyik törvények segíthetnek nekik. Több olyan jogesetet is bemutat a mű, melyet egy hétköznapi ember talán el sem tud képzelni, hogy megtörténhet. Az ilyen fajta bűncselekményeket általában a férfiak követik el a nők, illetve a gyermekek sérelmére, így ez a dolgozat is így épül fel.
Rávilágít arra, hogy a nők nem tehetnek róla, hogy ők erőszak áldozatai lettek, ők csak egy dologban bűnösök, hogy az első pofon után nem hagyták el az elkövetőt. Fontos, hogy ha folyamatossá válik a lelki, illetve a fizikai abúzus és nem látszik a kiút, akkor sem szabad a bántalmazottaknak azt hinniük, hogy csak egy lehetőségük van, a tűrés. Hisz ez nincs így. Mindig van más megoldás. Elsősorban számos segítő intézmény, szervezet van, ahova lehet fordulni. Ott van például a rendőrség, akik megelőző távoltartást is elrendelhetnek az elkövetők ellen vagy a NANE, az Eszter Ambulancia vagy az OKIT segítsége. Ezek célja, hogy megvédjék az áldozatokat és mindent megtegyenek azért, hogy sorsuk jobbra forduljon.
A mű arra is hangsúlyt fektet, hogy azt sem szabad elfelejteni, hogy bármi történjen, bármennyire eltávolodtak régebben az áldozatok a család többi tagjától, a barátoktól, az ő támogatásukra ezek után is számítsanak, és igenis bízzanak meg bennük és kérjenek segítséget tőlük.
Bízom benne, hogy ezzel a munkámmal elérem a célomat és egyre több ember fogja azt gondolni, hogy egy ilyen bűncselekmény mellett senki nem mehet el szó nélkül, a legkisebb gyanúnál is cselekedni kell. Össze kell fognia a társadalomnak, hogy a jövőben az erőszak ne kerülhessen előtérbe és minden gyermeknek és asszonynak erőszakmentes, boldog és gondtalan élete lehessen.



